 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

 **Gilan Belediyesi**

**P R O C E S V E R B A L**

 Nga Seanca e tetë (VIII) e Kuvendit të Komunës së Gjilanit më 26.09.2019 me këtë:

#  R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar,
2. **Rekomandimet e Komitetit për Politikë dhe Financa:**
	1. Projekt-propozimi i buxhetit për vitin fiskal 2020 dhe vlerësimet e hershme për vitet 2021-2022
	2. Rishqyrtimi i Rregullores për taksat, ngarkesat dhe gjobat komunale (sugjerim i MAPL-s)
	3. Projekt Rregullore për plotësimin dhe ndryshimin e Rregullores për fillimin dhe mbarimin e orarit të punës të subjekteve afariste në territorin e komunës së Gjilanit nr.01.16-59035 të datës 27.06.2013
	4. Kërkesë nga Komisioni ad-hoc për çështje të banimit për ndihmë financiare për renovimin e shtëpisë së z.Vedat Shabanit nga Përlepnica
	5. Propozim vendimi për themelimin e grupit punues për hartimin e planit vjetor të punës të Kuvendit të Komunës së Gjilanit për vitin 2020
	6. Informatë nga Drejtoria për Arsim rreth fillimit të vitit shkollor
3. Të ndryshme

Seanca i filloi punimet në ora 10:00, në të cilën ishin të pranishëm:

Anëtarët e Kuvendit

Nënkryetari i Komunës

Drejtorët e drejtorive

Përfaqësuesit e OSBE-së.

Përfaqësuesi i OJQ Lansdowne

Mediat

# Seancën e tetë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

**Konstatimi i prezencës së anëtarëve të KK-së:** mungoi: Erlehta Osmani dhe Isa Agushi

1. **Procesverbali nga seanca e kaluar**

**Në mënyrë unanime miratohet procesverbali pa vërejtje.**

**Pyetje dhe përgjigje :**

**Ibish Ibishi:** ju urojë kandidatëve për deputet, suksese dhe përfaqësim më të gjallë. Në komunikim me drejtorin e shkollës së Dobërqanit, jam njoftuar se në fshatin Dobërqan shkolla është në gjendje të keqe sa i përket energjisë elektrike. Kërkojmë një intervenim urgjent, sepse rrjeti është i vjetërsuar. Nga DKA është dhënë një urdhëresë që një orë mësimore të zgjatë 45 minuta, kurse për shkak të këtyre defekteve me energji elektrike kjo urdhëresë nuk mund të zbatohet.

Sipas drejtorit të kësaj shkolle, DKA kësaj shkolle i ka premtuar një hapësirë për fëmijët parashkollorë dhe atje hapësira është liruar nga gjësendet që kanë qenë dhe janë duke e pritur realizimin e këtij projekti, prandaj e lus Qeverinë që këto shqetësime t’i përcjellë në DKA.

Interesimi i pronarëve të banesave të lagjes Iliria 3 në Gjilan, çështja ka të bëjë me një vendim i cili është nxjerrë nga Administratori i atëhershëm i Gjilanit z. Bob Simons, lidhur me banesat e fondit federativ të Ish- Jugosllavisë, vendim i cili ka ndaluar shitjen e atyre banesave. Përkundër kësaj, serbët të cilët kanë jetuar në ato banesa, kanë bërë shitjen e tyre , e pronarët faktik janë qytetarë të komunitetit shqiptarë. Kërkesa e këtyre banorëve është që, cila është mundësia që ky vendim të anulohet në mënyrë që kontratat e blerjes të vërtetohen me procedura e pronësisë? Një vendim i cili tani është në fuqi po e pamundëson që ata banorë të jenë pronarë legjitim të atyre banesave. Kush dhe çfarë procedura duhet të ndiqen në mënyrë që pronarëve faktik t’i mundësohet vërtetimi i kontratave dhe të bëhet bartja e pronave sipas procedurave pronësore. Banorët janë njoftuar se në komuna tjera ka pas raste të tilla dhe kuvendet komunale i kanë shfuqizuar ato vendime dhe sot pronarët kanë bërë kontrata dhe kanë zgjidhur këtë çështje.

Çështja tjetër ka të bëjë me punësimet në Komunën e Gjilanit, kryesisht e dalloj punësimin e ish drejtoreshës së Kulturës dhe punësimi i një aktori të teatrit të qytetit në DBP. Pse duhet të ndodhin këto punësime kur ne kemi njerëz të përgatitur në këto lëmi, e në anën tjetër ne po ua mbysim shpresat atyre personave që janë të përgatitur dhe kanë kuadër të mjaftueshëm shkollorë.

A duhet t’i japim shans edhe këtyre të rinjve që janë të përgatitur në çdo aspekt dhe çka duhet të ndryshojmë që ata të vijnë në rend për t’u punësuar, apo duhet domosdoshmërisht të jenë pjesë e partive që janë në qeverisje për t’u punësuar.

**Shefik Surdulli:** i drejtohem me pyetje drejtorit të DSHPIB, lidhur me mos fillimin e projektit të kanalizimit në rrugën “Metush Krasniqi”. Këtë shqetësim e kam ngritur qysh më parë dhe sot po e ri përsëris, sepse banorët e kësaj lagje vazhdimisht ankohen dhe punimet ende nuk kanë filluar.

Po ashtu një projekt i rrjetit të kanalizimit ka filluar të ndërtohet në lagjen “Jasharajt” në rrugën Gjilan Prishtinë, banorët ankohen se punimet janë duke u zhvilluar pa kritere dhe ata thonë se ka tjetër standard politik dhe punimet po bëhen kryesisht për banorët e partisë në pushtet.

**Enver Hajrullahu:** i uroj suksese kandidatëve për deputet dhe anëtarit të ri të Kuvendit. E falënderoj drejtorin për disa kërkesa për anën e Karadakut për disa ura, po ashtu edhe z. Xhelal Hajrullahu ka ngritë më herët një shqetësim për një pjesë të kanalizimit dhe aty është duke përfunduar ai projekt.

Te lagjja e Vishnjave, para pak dite e kam vizituar aty ka nevojë për shtrimin e rrjetit të kanalizimit për 300 metra. Kërkoj nga nënkryetari dhe drejtori i DSHPIB, që këtë punë ta kryejnë sa më shpejtë, sepse banorët i kanë vendosur ujërat e zeza në gropa septike. Besoj që këto punime nuk kanë kosto të mëdha, prandaj duhet të ndërmerrni masa.

**Riza Abdyli:** i uroj suksese kandidatëve për deputet dhe anëtarit të ri të Kuvendit, shpresoj që të na përfaqësojnë më së miri.

Kam pyetje për drejtorin e DKA, por mungesa e tij nuk e di se a është me arsye apo pa arsye, duke e ditë se jemi në fillimin e vitit të ri shkollorë. Shqetësimi im është rreth komisionit për përzgjedhjen e mësimdhënësve në konkursin e fundit, pse nuk ka qenë pjesë e komisionit asnjë drejtor i shkollës? Kemi probleme me këtë fillim të vitit shkollorë, kemi mungesë të librave shkollorë, më të theksuara janë Matematika dhe Gjuha Shqipe. Pse janë ndërprerë punimet në rrugën e Kumanovës?

**Nevzat Isufi:** shtatori konsiderohet si një muaj i veçantë për shkak të fillimit të vitit të ri shkollorë dhe mungesa e drejtorit sot lenë gjurmë. Çfarë ka ndodhur me konkursin e regjistrimit të nxënësve në shkollat e mesme? A po respektohet konkursi publik? Sa është numri i paraleleve dhe numri i nxënësve në shkollën e Mesme të Mjekësisë dhe a është tejkaluar regjistrimi i nxënësve në kundërshtim me konkursin ? A po rrezikohet mbyllja e shkollave profesionale si ajo e Bujqësisë për shkak të mungesës së nxënësve dhe në të ardhmen edhe shkolla e teknikes për shkak të politikave të regjistrimit ?

Për DUPMM-kemi bërë pyetje para dy muajve për t’i parë kopjet e lejeve për dy ndërtime të cilat ne i konsiderojmë pa leje, e ne ende nuk kemi marrë përgjigje.

Pyetja tjetër është rreth komisionin ad-hoc për verifikimin e ndërtimeve pa leje, nuk kemi asnjë përgjigje, çfarë po ndodhë me këtë komision, a po funksionon dhe cili është rezultati i tij? Cilët janë drejtorët e zgjedhur në bazë të konkursit të fundit për drejtorë në shkollat e Komunës së Gjilanit.

**Festa Shabani:** tregu i freskët që është paraparë të startohet në lagjen “Dardania I”, kur do të funksionalizohet? Sepse tezgat janë vendosur në parkun e “Dardania I’ dhe personat e pa përgjegjshëm i kanë shkatërruar edhe këto tezga. KY është donacion dhe bashkëpunim për donacion me Komunën e Kumanovës.

Pyetja tjetër është rreth drejtorëve që janë zgjedhur në disa shkolla, si është e mundur që një drejtor të zgjidhet pa pasur fare trajnime për korrikulën e re?

**Xhelal Hajrullahu:** kam obligim të sqarohem para opinionit publik, e jo para gënjeshtarëve dhe shpifësve. Respekt për z. Osmani, Isufi dhe znj, Rexhepi, por i drejtohem znj. Arbëresha Kryeziu-Hyseni dhe z. Arianit Sadiku.

Mesazhin të cilin e keni shpërnda përmes rrjeteve sociale, ku znj. Kryeziu thotë: je mësua me mesazhe të tilla si “ urime Xhelal puna është kryer! Gruaja të hënën ia nis punës”! E pyes znj Kryeziu të tregoj se ku është punësuar gruaja ime dhe kur? Po ashtu edhe ju Arianit që për një grusht vota me shpifjet e juaja, doni të fitoni politikisht.

Unë punoj në komunën e Prishtinës që nga viti 2012 , edhe pa qenë në LVV, kam punuar në kolegjin “Mehmet Akif”, punoj në “Don Bosko”. E kam lëshuar vendin e punës në Komunën e Gjilanit në Shkollën Ekonomike, ju e dini arsyen e dorëheqjes sime në LVV. Ne e dimë dorëheqjen tuaj nga AAK znj. Kryeziu, por asnjëherë nuk e kam përmendur që ju keni dhënë dorëheqje nga AAK për shkak se burri i juaj nuk është zgjedhur kryetar i forumit rinor, burri 35 vjeçar ka kërkuar një gjë të tillë, po ashtu nuk e kanë bërë drejtor në fshatin Uglar.

Gjashtë muaj keni fyer e keni sharë dhe asnjë përgjigje nuk ju kam kthyer. Arianit Sadiku, një vit nuk keni bërë pyetje në Kuvend, sepse gruaja jote ka qenë në zëvendësim në një shkollë , ndërsa e ju jeni frikësuar të bëni pyetje, mos u fshihni pas logos së LVV, sepse njerëzit ju njohin juve dhe mua. E keni përmend tubimin në fshatin Zhegër, tubim i mbajtur pikërisht për mua dhe për Besën, krejt anëtarët me familje i keni sjellë në Zhegër.

**Arbëresha Kryeziu-Hyseni:** Xhelal edhe një herë tjetër e tregove nivelin tënd, ajo që ne e kemi thënë është e argumentuar dhe nuk janë shpifje. Arsyeja pse t’i ke dalë nga LVV, kanë qenë interesat e tua personale e kontratave tua që i keni pas në pikëpyetje, e nuk e keni ditë zgjidhjen, por të kanë bërë zgjidhje këta të tjerët. Burri im i ka 31 vjet dhe ne në vitit 2015 jemi tërhequr nga AAK dhe unë nuk kam qenë anëtare, por e kam udhëhequr zyrën e informimit. Prandaj, e kemi pas një periudhë që kemi kaluar në LVV. Konkursi për të cilin ju po flisni, është hap kohë më parë pasi që bashkëshorti im është larguar prej Aleancës. Ju keni bërë zgjidhje për vete dhe jeni larguar nga LVV, sepse keni pas 3 vende të punës të cilat nuk të kanë lënë hapësirë për t’u angazhuar në LVV dhe ju jeni larguar nga LVV, sepse nuk keni marrë përkrahje nga LVV për të vazhduar tutje. Ajo që ju i thatë janë shpifje dhe duhet të ju vije turp.

**Arianit Sadiku:** është shkelje e udhëheqjes së seancën ku për çështje personale po diskutohet këtu. Sa i përket çështjes së pyetjeve të mija gjashtë muaj, i them Xhelalit t’i lexoj procesverbalet e seancave, kurse për bashkëshorten time e cila punon në arsim, e lus Xhelalin ta pyes drejtorin e DKA si është punësuar.

**Bujar Nevzati:** kam ngritur shqetësimin tim për Shtëpinë e Kulturës në Përlepnicë që është inauguruar në qershor dhe aty një gyp po rrjedh i cili nuk është rregulluar. Kanë mbetur edhe disa punë të pa kryera, por nuk është vazhduar tutje.

Shqetësimi i dytë është mungesa e ujit të pijshëm në Gjilan. Para disa muajve e patëm në seancë pikë të rendit të ditës temën e mungesës së ujit dhe Hidromorava e kishte dërguar si përfaqësuese drejtoreshën financiare e cila u mundua të jap disa sqarime , tha se do të bëhen hapjet e puseve por nuk ndodhi as kjo punë. Në arsim kemi mungesa elementare s’kemi fletore kujdestarie, fletore të përgatitjeve, mungesë e teksteve për nxënës, e shumë parregullsi tjera. Kryetarin e komunës qe dy muaj nuk e kemi parë në zyre dhe vazhdimisht ne jemi pa zot shtëpie, prandaj në komunën tonë ka shumë probleme.

**Arbëresha Kryeziu-Hyseni:** kam një pyetje për drejtorin e Bujqësisë e cila ka të bëjë me subvencionimin e bujqve, ku procedura e vlerësimit ka filluar tani, ku është dashur të bëhet në muajin prill, e ne jemi në muajin shtator, kurse të korrat kanë përfunduar në korrik. E di që kjo vjen nga niveli qendror, por shqetësimi i bujqve që duan ta dinë se kur do të ndodhë, sepse personat që e bëjnë vlerësimin nuk janë profesional. Edhe mjetet që bujqit është dashur t’i marrin kohë më parë, cila mund të jetë ndërlidhja e komunës me nivelin qendrorë që procesi të ec më tutje.

Banorët e rrugës “Ukë Bytyqi” i kanë disa shqetësime, banojnë në atë lagje nga viti 85, nuk është rruga e asfaltuar dhe kanë puseta, po ashtu edhe banorët e lagjes ”Makfire Deda” kanë shqetësimet lidhur me gjendjen e rrugës, shtrimi i kockave ka ndodhur jo shumë kohë më parë dhe gjendja e rrugës është shumë e keqe.

Në lagjen “Karadaku” në Zhegër, banorët e njërës pjesë të lagjes janë të shqetësuar sepse asfalti është deri diku kurse më lart ndërpritet, kanë probleme edhe me rrymë, tensioni i ulët, gjithashtu është dëmtuar gypi i kanalizimit dhe shqetësimi tjetër është rruga e gjatë për shkollë 2 km e ata kërkojnë rrugë alternative ose një transport për nxënës.

**Arijeta Rexhepi:** diskutimi i Xhelalit nuk duhet të lejohen të fliten në Kuvend, sepse janë të rrjeteve sociale, kurse fjalët që i tha për Albin Kurtin, aty ku është Albin Kurti bëhet tubim pa e ftuar asnjë njeri.

Në fshatin Bresalc banorët kanë një objekt për takime dhe si bibliotekë dhe ai objekt gjendet në gjendje të mjerueshme, dua ta di se a keni planifikuar të bëni investime në këtë objekt, pasi banorët kanë nevojë për një vend të tillë.

Pyetje për DKA- a ka takuar drejtori familjarët e fëmijëve me nevoja të veçanta e të cilët nuk vijojnë mësimin fare, sa i është ofruar ndihma për ta të ndjekin mësimet si gjithë fëmijët e tjerë.

**Milivoje Stojanoviq:** sot më duhet t’i paraqes disa çështje që ndodhen në komunitetin serb. Ekzistojnë disa probleme që duhet të zgjidhen në ditët e ardhshme, si rrjeti i kanalizimit në qendër të fshatit, shpresoj që ky projekt do të përfundojë sepse rrjeti i kanalizimit gjendet në prani të Ambulantes dhe ajo pengon qytetarët që banojnë afër.

Te frigoriferi në fshatin Shillovë kemi problem me një kabllo e cila mund të jetë e rrezikshme për qytetarë, trotuari është në afërsi dhe kjo kabllo rrezikon edhe këmbësorët, bëj thirrje institucioneve ta përfundojnë këtë punë.

**Anila Tusha-Kastrati:** asnjë nga ne nuk e uroi Harta Hazirin për evenimentin fantastik që është organizuar, ku me një përkushtim të madh solli para jush disa shtete të botës dhe Kosova mori disa çmime. I urojmë suksese anëtarit të ri dhe kandidatëve për deputet.

Në fshatin Kravaricë në oborrin e Hajredin Shaqirit kalojnë ujërat e zeza, bëhet fjalë për një familje e cila vazhdimisht është e ekspozuar nga epidemitë e ndryshme. A do të merrni masa sepse gjendja është emergjente.

Në fshatin Shurdhan, banorët kanë kërkesë për mjek dhe infermierë, e ju a keni mundësi që dy herë në javë ta dërgoni një infermiere aty në Ambulantë.

Në lagjen “Arbëria” rruga “Woodrow Willson” banorët kërkojnë të shtohet vetëm një kontejner pasi mbeturinat po shpërndahen nga qenët endacak, ka ngarkesë të madhe dhe si pasoj e kësaj po shkaktohen sëmundje të ndrysmë.

Rrugët te Vishnjet janë në gjendje të tmerrshme, kërkojmë të merren masa emergjente.

**Arta Nuhiu:** ju pyes të gjithëve a keni pranuar ftesë në email për të qenë pjesë në Festivalin Ndërkombëtar që është mbajtur për herë të parë në Gjilan. Asnjërin nga ju nuk ju kam parë prezent, përveç drejtoreshës Deniza Limani dhe më vjen shumë keq që keni munguar.

E pyes zyrtarin komunal i cili mirëmban web faqen e komunës, organizata jonë ka filluar me disa aktivitete duke filluar nga dita e premte që ka filluar edicioni i gjashtë i festivalit mbarë kombëtarë, që i ka bashkuar 28 zëra nga e gjithë trojet shqiptare. Ka filluar edicioni i dytë “Rise in the stars”” dhe unë ende nuk kam arrite t’i ftojë por kanë ardhur së bashku me delegacione, e sot është e enjte e komuna jonë asnjë shkrim nuk e ka bërë duke e injoruar këtë festival komplet.

Ajo çka më pengoi mua, ju e dini se Arta ka mbajtur aktivitet të gjerë dhe është mbështetur minimalisht nga thirrjet publike, është mirë që ftesave t’i përgjigjeni dhe të jeni prezent. Shumë nxënës tani kanë përfituar bursa nga Polonia për të vazhduar mësimet në solo këndim. Talenteve tanë po ju hapet rruga dhe mundësia për të vazhduar talentin e tyre. Komuna ime nuk ka bërë as edhe një përshkrim në faqen e saj.

**Shpresa Kurteshi:** ju përgëzoj Arta për aktivitetin që e keni bërë dhe keni bërë që Gjilanit të frymoj artistikisht. Institucionet tona kanë qenë të përfaqësuara përmes drejtoreshës së Kulturës.

**Nehat Osmani:** nuk mundem pa e përmendur atë që u tha më parë dhe kjo është shmangie e rendit të ditës dhe detyrë e juaja kryesuese është që ta drejtoni këtë kuvend pavarësisht që po sillen disa tema nga Facceboku. Reagimi i z. Aliu ishte me të drejtë, por po harron ai se pikërisht në seancën e kaluar kishte sjellë tema nga rrjetet sociale dhe ju nuk e keni ndërprerë bisedën e tij.

Kam një shqetësim e cila i përket DSHPIB, konkretisht bëhet fjalë për rrethojën e vjetër të Stadiumit të qytetit. Ato rrethoja janë në gjendje të rrezikshme dhe rrugica është e frekuentuar nga nxënësit dhe banorët e lagjes së “Balecit”. Është mirë të intervenohet me urgjencë, sepse në rast të ndonjë tragjedie pësojmë keq. Kam dëgjuar se edhe disa banorë të lagjes kanë bërë ankesë për evitimin e këtij rreziku.

Përveç kritikave që bëjmë, e përmendi shembullin pozitiv të bashkëpunimit të këshilltarëve të partive të ndryshme, ku kohëve të fundit është ndarë një shumë e mjeteve për një sportist të dalluar Shemsedin Abazi dhe unë ju falënderoj si institucion dhe kemi bashkëpunuar jashtëzakonisht mirë.

**Arianit Sadiku:** kam një pyetje për drejtorin e DKA, për pilot projektin mësuesi mbështetës.

UD. për Kulturë, Rini dhe Sport, para disa seancave kemi ngritë shqetësim të ansambleve për mungesë të sallës, është thënë se do të bëhet hapësira e ekspozimit të mirënjohjeve dhe medaljeve dhe nuk është bërë. Mirënjohjet kanë filluar të dëmtohen në podrumet e shtëpive.

DSHPIB- edhe pse nuk është kohë e gjatë që rruga në Gumnishtë është rregulluar, ato rrugë janë dëmtuar jashtëzakonisht shumë dhe vërehet edhe lloji i punimeve që është për të ardhur keq.

Po ashtu banorët e fshatit Livoq i Epërm ankohen se kanë probleme me qentë endacak, ku lumi më nuk i thuhet lum sepse është shndërruar në diçka tjetër dhe qentë janë bërë problem serioz për banorët e fshatit.

**Arta Nuhiu:**  lidhur me sallën për ansambël, salla do të bëhet së shpejti, kështu kam përgjigje nga drejtoresha.

**Mimoza Kadriu:** në fshatin Verbicë ambulanca nuk punon, megjithatë sipas orarit aty duhet të punohet dy herë në javë, por kjo gjë nuk ndodhë, bile aty shpesh punohet vetëm një orë, ndërsa pjesën tjetër të ditës e gjenë ambulancën të mbyllur. Nga fshati Kravaricë kemi shqetësimet e banorëve për mungesë të kanalizimit dhe ndriçimit publik, sepse në faturat e rrymës figuron çmimi 2 € për ndriçim e ana tjetër nuk ka ndriçim.

**Shemsedin Elezi:** i shprehim ngushëllime kolegut ton z Aliu për vdekjen e nënës, po ashtu kolegëve tanë për deputet i urojmë suksese dhe përfaqësim të denjë.

Urime edhe për Arta Hazirin për rezultatet e arritura në festival, por unë personalisht nuk kam pas email.

Në Zhegër kam punuar intensiv dhe sot rrugët janë funksionale dhe unë vozit 100 km h dhe nuk ka rrugë alternative për t’u bërë.

Në rrugën e KFOR-it Xhelali ka qenë i zëshëm dhe unë me parat e mia e kam rregulluar aty një gyp. Zhegra është e tenderuar për t’u asfaltuar dhe ky është fshat i madh dhe kërkon shumë investime. Kërkesat duhet t’i marrim nga qytetarët dhe ne duhet të presim përgjigje.

**Vjollca Matoshi:** i drejtohem drejtorit të DKA, edhe pse mungon në seancë, fatmirësisht këtë vit niveli i arsimit parafillor është pajisur me libra, por ndoshta jo të gjithë kemi pas fat të pajisemi me to, sepse mungesa e tyre ende është evidente. Unë jam njëra ndër to që nuk kam arrite të marr as edhe një libër, nuk e di a ka pas numër të mjaftueshëm të librave, por edhe disa kopshte kanë mbetur pa u pajisur me to.

Fatmirësisht rreth rrotullimet janë të qëlluara, por kur do të shenjëzohen vendkalimet e këmbësorëve, sepse në qytet janë vjetërsuar dhe nuk shihet.

**Arbëreshë Kryeziu:** kolegu Shemsedini tha se vozitë 100 km h në Zhegër, por unë e di se shpejtësia e lejuar në vendbanime është 40 km në h, kurse në Autostrada është 120 km h, Ai tha se rruga është shtruar, por unë e di se rruga e Karadakut ende është e pa asfaltuar.

**Arbër Ismajli:** i uroj deputetëve të ardhshëm përfaqësim të drejtë. Rruga e Kumanovës ka ndërprerë punimet për shkak të kanalizimit fekal i cili nuk ka qenë i paraparë. Ftesën për festival e kam pas por nuk kam qenë në Kosovë. Na lejoni të flasim ne për ty e nderuar Arta Haziri, e më pak fol për vete, sepse sukseset janë të mëdha. Më vjen keq që në faqen zyrtare të Komunës nuk është aktiviteti juaj, por të jap fjalën që së shpejti do ta shihni. Pyetjet për drejtorin e DKA i merrni me shkrim.

**Naser Korça:** Shefiku pyeti për rrugën e “Kumanovës” e mori përgjigjen nga nënkryetari, kurse për rrugën “Metush Krasniqi”, projekti është bërë nga vetë banorët dhe është dorëzuar në DSHPIB, kompania që ka kontratë me projekte të vogla e ka marrë përsipër, e në terren thellësia e gypit duhet të shkoj deri në 4 m, kurse lumi “Stanishorka” është 1.5 metër. Pjesa tjetër e cila është paraparë sipas projektit te ish fabrika e Baterive, nëse shkohet një metër thellë si aty del uji dhe ky projekt është i pamundur të realizohet.

Punët e mira që janë bërë në Karadak po shihen, te lagjja e ”Vishnjave: te rruga “Gursel Sylejmani”, aty nuk munda ta gjejë emrin Gursel Sylejmani, por e gjejmë bashkërisht. Rruga “Ukë Bytyqi”, “Makfire Deda” janë rrugë me emërtimin e fundit dhe mund të gabojë në gjetje, ne do t’i asfaltojmë të gjitha rrugët brenda këtyre dy viteve. Te Karadaku mbi 400 metra gyp, kemi bërë rregullim të kanalizimit dhe nuk e di pse po flisni politikisht. Tensioni i rrymës është i ulët, por ne si Komunë nuk merremi me të, sepse kompetencë është KEDS-si në shtrirjen e rrjetit energjetik.

Në Shillovë do ta shohim kanalizimin dhe ku mund të intervenojmë. Oborri në Kishën e Shillovës do të rregullohet javën e ardhshme.

Në Kravaricë nuk kemi kërkesë me shkrim për kanalizim, posa të kemi kërkesë e shikojmë.

Te lagjja e “Vishnjave” rruga ka qenë e pa kaluar para disa viteve dhe ne i kemi asfaltuar pothuaj shumicën e rrugëve.

Te rrethoja e vjetër te stadiumi obligim e ka kompania t’i eliminojë këto probleme. Arsyeja e mos largimit të rrënojave ka qenë prezenca e fëmijëve në vend punime.

Rruga në Gumnishtë ende nuk është bërë pranimi teknik, rruga është kryer sipas projektit, por kamionët me tonazh të lartë po e dëmtojnë.

Shenjëzimi horizontal momentalisht nuk kemi kontratë dhe disa punime do të kryhen në rrugë.

Në Kravaricë u tha se po faturohet ndriçimi publik, kjo nuk është e vërtetë sepse faturimi i ndriçimit publik paguhet nga DSHPIB.

**Shefik Surdulli:**  nuk e ngrita pyetjen për rrugën e Kumanovës, por për punimet në lagjen “Jasharajt” në Livoq të Epërm.

**Naser Korça:** Lagja e “Jasharajve” ne kemi dal për ta evituar një problem i cili ka qenë i asaj kohe, kemi pas një rrjedhje e ujërave të zeza e cila dilte në rrugën e asfaltuar. Ne kur kemi filluar punën aty ,është bërë zgjerimi i shtrimit të gypave të kanalizimit. Ne nuk shtrojmë kanalizim për familjet që ju thoni se i përkasin vetëm një subjekti politik, po kanalizimi rregullohet në përgjithësi.

**Arbër Ismajli:** gjitha objektet që administrohen nga Komuna e Gjilanit ne jemi kompetent, por nuk kemi kërkesë për renovim për mirëmbajtjen e objekteve komunale dhe do të intervenojmë në afat sa më të shkurtër.

**Ibish ibishi:** unë isha konkret për shkak të vendimit që e ka lëshuar MA për mbajtjen e orëve 45 minuta, por në Dobërqan nuk mund të mbahet ora 45 min për shkak të mungesës së rrymës.

**Arbër Ismajli:**  të hënën shko te drejtori i DKA dhe do ta zgjidhni problemin.

**Ramiz Ramadani:** në DBP është pranuar një inxhinier i Bujqësisë, po ashtu kemi dy vajza të reja që po kryejnë praktikë me pagesë nga Ministria.

Sa i përket subvencionimeve të Ministrisë, ka qenë edhe shqetësim i yni sepse subvencionet bëhen në shkurt dhe mars, por për shkak të zhvillimeve të Ministrisë së bujqësisë ka qenë një vonesë e pa justifikuar, sepse kemi mbi 1000 aplikacione. Gjatë muajit qershor ka qenë hapja publike dhe ne kemi qenë të mobilizuar edhe në vikende dhe kemi mbërri t’i trajtojmë mbi 1000 aplikacione. Tani kanë filluar t’i lëshojnë mjetet dhe e rëndësishme është që bujqit t’i marrin mjetet.

Qentë endacak ju e dini se vitin e kaluar kemi pas kontratë me Agjencionin e ushqimit dhe Veterinës, kontrata ka përfunduar, pastaj kemi nënshkruar kontratë me faunën dhe fokusi ynë janë shkollat, çerdhet etj.

**Nevzat Rushiti:** si DI, kemi vizituar 2 here stadiumin dhe ne kemi dhënë urdhëresë që kompania ta largoj atë rrënojë. Ajo rrënoj është e rrezikshme dhe do të jemi të lumtur nëse ajo largohet sa më shpejtë.

**Valbona Tahiri:** lidhur me tregun mobil në lagjen “Dardania”, ky aktivitet është realizuar në mes Komunës së Gjilanit dhe Kumanovës dhe janë 6 tezga të cilat janë vënë në dispozicion për prodhuesit vendor të Gjilanit të cilët do t’i shfrytëzojnë pa pagesë. NTP “Tregu” po menaxhon me tregun dhe tregjet mobile dhe bashkëpunojnë me prodhuesit vendor dhe presim që prodhuesit t’i shfrytëzojnë këto tezga. Ne po përballemi me sfida të ndryshme dhe është e vështirë ta ndryshosh shprehin e shitjes së produkteve në tokë e jo në tezga. Nëse janë dëmtuar këto tezga unë nuk kam informatë, por do t’ua përcjellë këtë shqetësim kompanisë “Tregu”.

**Selami Xhemajli:** ofrimi i shërbimeve shëndetësore në fshatin Shurdhan është e vërtetë që deri tani nuk ka pas shërbime por ne do të shikojmë mundësinë për blerjen e shërbimeve dhe së paku dy herë në javë të kemi një infermier për ofrimin e shërbimeve, kurse në fshatin Vërbicë të Zhegocit, ofrimi i shërbimeve bëhet në rregull, mjeku ofron shërbime në Vërbicë 2 herë në javë, kurse respektimi i orarit të punës është çështje e menaxhmentit, por ne do t’i sanksionojmë nëse nuk e respektojnë orarin e punës.

**Sali Fazliu:** pyetja lidhur me kontratat e shitblerjes për banesat përball Spitalit, nuk është problem i vendimit të Administratorit, por është problem ligjor, sepse është ndërtuar pa leje dhe për kthimin e kuadrove serbe në Kosovë. Për legalizimin e kontratave duhet të plotësohen disa parakushte, objekti si objekt i mungon leja ndërtimit, certifikata e përdorimit e shumë probleme tjera. Pas regjistrimit të objekteve duhet të zbatohen kontratat. Çështja ka të bëjë me ligjin dhe kushtet ligjore nuk janë përmbushur për kontrata.

**Riza Abdyli:** kërkoj nga ju koleg të nderuar që ta ndërpresim seancën në mënyrë që të shkojmë për ngushëllime te familja Aliu**.**

**Ibish Ibishi:** sipas informatave që kam marrë nga banorët, ata arsyetohen se pengesë për vërtetimin e kontratës në Gjykatë është vendimi i Bob Simons i cili ka ndaluar shitjen e banesave.

**Diskutim për rendin e ditës**

**Ibish Ibishi:** deri më sot nuk ka ardhur asnjë material për Rregulloren e orarit të punës, e cila është dashur të jetë në Kuvend. Ju kërkoj falje qytetarëve dhe punëtorëve të cilët e kanë pritur me padurim këtë rregullore. Debati që u mbajt për këtë Rregullore, për mendimin tim është i dështuar. Shumë nga ne kemi menduar ta shtyjmë këtë rregullore që sot të votohet, e mendoj se mungesa e materialit e bënë këtë pikë të mangët dhe nuk e shoh të arsyeshme të diskutohet. Kërkoj që kjo rregullore të kompletohet dhe të sjellët në kuvend për votim.

**Festa Shabani:** kuvendi është institucion i cili është përgjegjës për ndryshimin dhe miratimin e rregulloreve komunale. Materialin e kemi pas të njëjtë dhe dëgjimi publik nuk ke i frytshëm, mendoj se nuk duhet të shtyhet kjo pikë, por ne kemi rastin të dëshmojmë se jemi përfaqësues për t’i ndihmuar bizneset dhe punëtorët t’i mbrojmë nga shkelja e të drejtave të tyre. Ju ftoj secilin nga ju t’i tejkaloj interesat private dhe partiake dhe të bëhemi bashkë të marrim vendim të guximshëm për qytetarët pa asnjë dallim.

**Avdyl Aliu**: lidhur me Rregulloren mendoj se ne e kemi sjellë bashkërisht në Kuvend dhe nuk dua ta largojmë nga rendi i ditës. Kemi mbajtur debat para disa dite dhe e pamë se nuk funksionoi, por duhet të gjejmë mënyra tjera të qëlluara dhe ta autorizojmë komisionin për akte normative që të hartoj një draft dhe t’i shoh procedurat.

Ne si KPF e autorizojmë special komisionin dhe në afat sa më të shpejt të kryhet kjo Rregullore. Është mirë ta bëjmë një agjent të saktë dhe të fillojmë me punë, të identifikohen disa biznese, të bisedohet me to dhe të marrim vendim të drejtë.

**Xhevat Demiri**: tani për tani nuk e di se nga erdhi kjo. Ne jemi marrë vesh me shefin e grupit të LDK të informohemi për këtë Rregullore, e sot thotë të hiqet nga rendi i ditës. Mendoj se nuk duhet të fusim pika të rendit të ditës të cilat ndikojnë në fushatë, sepse disa parti po mundohen të përfitojnë diçka. Unë abstenoj lidhur me këtë Rregullore.

**Nevzat Isufi**: kërkoj nga ju kryesuese ta udhëhiqni seancën siç duhet dhe ta ruajmë kulturën e komunikimit sepse jemi kuvend. Kjo pikë e rendit të ditës ka qenë e paraparë që nga muajt e pranverës dhe jemi dakorduar të shtyhet për seancën e shtatorit. Ju LDK-ja keni qenë kundër futjes së Rregullores si rend dite, por keni bërë hile kësaj radhe duke dërguar materialin pa ndryshime, po ashtu jemi marrë vesh të mbahen dy dëgjime publike, një me biznese dhe një me punëtorët. Kjo punë nuk ka të bëjë me fushatë sepse këto çështje kanë emër. Asnjë Rregullore nuk mund të jetë mbi ligjin, sepse nuk po zbatohet Rregullorja e as ligji i punës.

**Arta Nuhiu**: mendoj se duhet ta analizojmë këtë çështje dhe t’i japim një epilog. Padyshim se e diela duhet të jetë pushim sepse kjo ndodhë në gjithë botën. Dua që njëherë e mirë të përmbyllet tema e sektorit privat, mos të dëmtohen as bizneset as punëtorët dhe mendoj se ka nevojë për një analizë të tërësishme.

**Riza Abdyli:** më vjen keq nga qytetarët që i prek kjo rregullore dhe nuk pajtohem me kolegët e mi të cilët japim mendime se duhet mu shty, e tjetri nuk duhet mu shty. Ne kemi nxjerrë një komision për akte normative dhe është funksional i cili ka autorizim për rregullore. Ne ju kemi premtuar qytetarëve që në shtator kjo rregullore do të kaloj dhe nuk e kemi ditë se do të ketë zgjedhje, por kjo rregullore është zvarritë nga ju. Në KPF ne e kemi futur në rend dite dhe nuk pajtohem me një pjesë të kolegëve të cilët po e shfrytëzojnë fjalimin se kjo është fushatë. Nëse kësaj here do t’i mendonim gjërat si duhet ne sot është dashur të zhvillojmë seancën vetëm me pikën e buxhetit. Kur ju jepni mendimin se a duhet të jetë kjo pikë e rendit të ditës apo jo, ju lus ta leni politikën me një anë.

**Arijeta Rexhepi:** po flasim për një rregullore të rëndësishme e cila është vonuar të sjellët në KK qe katër muaj, e pasi është vonuar po shihet se në vendet përgjegjëse ku duhet të japin llogari për këtë punë, nuk e kryejnë punën si duhet por ne si KPF kemi paraparë procedurat, është mbajte dëgjimi publik dhe kjo rregullore gjithsesi duhet të jetë në rend dite. Ndryshimet që janë kërkuar në rregullore mund të hynë sot, kur ne mbajmë pauzën. Nuk kemi arsye që kjo rregullore sot të hiqet nga rendi i ditës.

**Gentrit Murseli:** nuk e di se kujt po i drejtoheni me “ju”, por ne të gjithë kemi votuar që kjo rregullore të shtyhet për seancën e shtatorit. Unë nuk shoh alternativë, nëse ka dështuar dëgjimi publik pajtohem, por nuk e di çka kemi të diskutojmë për dëgjim publik. Po thuhet se duhet të analizohet kjo rregullore, por ideja e komisionit është e mirë. Unë për këtë çështje në seancën e ardhshme dëshiroj të votoj dhe ta shohin qytetarët se a jam pro apo kundër. Nëse dëgjimi publik paska dështuar, të vizitohen bizneset nga komisioni. Për seancën e radhës kërkoj që domosdoshmërish kjo rregullore të vije për votim.

**Shefik Surdulli:** mendoj që pjesa kruciale u tha nga Riza, asnjë arsye nuk ka që kjo pikë të largohet nga rendi i ditës, sepse po shkon deri në pafundësi. Nuk është arsyetim nëse ka dështuar një debat për t’u trajtuar kjo çështje me grupet e interesit. Ne duhet të marrim një vendim dhe kur themi “ju” fjala është për partinë në pushtet. Nëse kjo rregullore miratohet, ju mendoni se e humbni votën te bizneset, e nëse nuk miratohet e humbni votën te klasa punëtore, kështu mendoni ju. Ne nuk jemi ata që rregullojmë të drejtën e punëtorëve, por kemi të drejtë t’i stimulojmë punëtorët që të punojmë me të drejtë të gëzojnë një ditë pushim.

**Festa Shabani:** më duket absurde që kjo po zgjatë, dëgjimi publik nuk ka dështuar sepse kanë qenë edhe bizneset edhe punëtorët edhe qytetarët edhe OJQ. Bizneset po e shkelin këtë rregullore e cila duhet të fuqizohet. Edhe nëse ju mbani dëgjime publike vetëm me punëtorët nuk do të keni pjesëmarrës, sepse punëtorët nuk guxojnë të vijnë. Kjo rregullore nuk ka të bëjë asgjë me zgjedhjet dhe politikën.

**Arbëreshë Kryeziu:** mendoj se kjo pikë e rendit të ditës nuk duhet të hiqet dhe është absurde të thuhet se dëgjimi publik ka dështuar, por në vazhdën e dëgjimeve publike, ky dëgjim ka qenë më i suksesshëm, sepse ne e dimë që kemi mbajtur dëgjime publike vetëm me anëtarët e ekzekutivit, prandaj nëse e shtyjmë këtë pikë prapë dëgjimi publik do të dështojë. Ne kemi pas katër muaj në dispozicion për t’u përkushtuar pikërisht kësaj pike të rendit të ditës, kemi shtyrë këtë pikë për shtator dhe nuk e kemi ditë që do të ketë zgjedhje dhe kjo është dashur të merret me seriozitet që sot të vijmë të përgatitur dhe të dalim me një vendim të drejtë. Në dëgjim publik është folur se cilat do të jenë humbjet e bizneseve nëse kjo rregullore miratohet, por nuk kemi fol se cilat janë të drejtat e punëtorëve të cilat nuk po respektohet . Unë jam që kjo pikë e rendit të ditës të jetë për diskutim.

**Mimoza Kadriu:** është hera e tretë që ne vijmë në një situatë të pakëndshme para qytetarëve tanë, sepse barrën dhe fajin kryesor e mbani ju LDK-ja, që për herë të parë e keni pru rregulloren pa i kaluar procedurat. Komisioni është dashur ta kryej punën e vet, dëgjimi publik ka dështuar dhe ju nuk e keni sjellë rregulloren me ndryshime, kështu që nuk e kemi ditë se ku janë bërë ndryshimet. Ne jemi pjesë e lojës suaj politike dhe ne jemi pro qytetarëve, prandaj nuk mendoj se kjo pikë e rendit të ditës duhet të largohet nga rendi i ditës sepse këtë rregullore do ta votojmë pro.

**Ibish Ibishi:** disa nga anëtarët e kuvendit edhe në fillim kanë qenë pro, kurse sot e njëjta rregullore e cila nuk ka asnjë ndryshim sot nuk përkrahet nga ta, ose e kundërta. Punëtorët nuk i ka përfaqësuar askush. Këto që po i dëgjoj këtu janë lojëra politike, prandaj mendoj se kjo çështje nuk duhet të zvarritet shumë, por të gjejmë zgjedhje të mirë dhe seanca e radhës të jetë përfundimi i kësaj teme. Punëtorët kanë pritur që në këtë seancë të miratohet kjo rregullore, prandaj kërkoj të mos bëhen zvarritje.

**Shemsedin Elezi:** unë nuk e di se çka do të votoj sot, sepse janë duke u ndërtuar objekte për t’u hapur biznese në Novobërdë e Kllokot. Unë po të pyetesha për shkak të procesit zgjedhor, kërkoj që kjo pikë të mbetet për seancën tjetër.

**Arianit Sadiku:** të jemi të sinqertë, sepse kjo rregullore kur erdhi në kuvend në muajin qershor, kishte disa mangësi dhe dolën dëgjimet publike duke u manipuluar publiku që në seancën e korrikut do të diskutohet kjo pikë, por nuk erdhi. Në korrik u diskutua që kjo rregullore të vije në shtator dhe ja erdhi, çka ka ndryshuar ? Në qershor nuk është diskutuar përmbajtja e rregullores, por është diskutuar se a të futet në rend dite a jo, e tash është momenti ku diskutohet përmbajtja e rregullores dhe duhet të merret vendimi për rregullore.

**Fitim Guda:** kam një pyetje për këshilltarët që kanë qenë pjesëmarrës në debat publik, sepse mendoj se debati nuk ka dështuar por ka hapur një dilemë, sepse atë ditë janë parashtruar pyetjes se lidhur me këtë rregullore cilat janë dobitë dhe pasojat e saj. Disa biznese kanë pretenduar se do ta ulin numrin e punëtorëve e disa janë deklaruar kundër. Mendoj se pa një grup ekspertësh të cilët na sjellin informatë se cilat janë benifitet dhe dështimet e kësaj rregullore, ne nuk duhet të ngutemi me miratimin e rregullores.

**Bujar Nevzati:** po flitet për komision special, por ne e dimë se të gjithë kemi familjar, fëmijë dhe vetë punojmë. Po ta analizojmë që një bashkëshorte e jona punon shtatë ditë pa ndërprere si do të ndiheni. Ne po e marrim një vendim sot, e nëse e shohim se kemi bërë gabim ne mund ta shfuqizojmë prapë këtë rregullore, nuk e di çka po frikësoheni kaq shumë. Kërkoj kjo pikë të futet në rend dite.

**Valbona Tahiri**: roli i qeverisjes lokale është të krijojë një mjedis të shëndoshë për bizneset dhe sektorin privat. Ecuria e bizneseve luan një rol të madh për krijimin e parakushteve më afatgjate. Dëgjimet publike janë formë e zakonshme midis komunave dhe bizneseve. Kjo i promovon interesat e dyja palëve dhe i balancon pritjet e cila siguron se cikli i bizneseve është me pak ndikime negative. Për dallim nga dëgjimi parë publik kishim përfaqësues të pakët të bizneseve, kurse dëgjimi i dytë kishte dhjetëra biznese. Përkundër përpjekjeve për ta rritur numrin e bizneseve në dëgjim publik ne prapë nuk jemi të kënaqur me numrin e tyre.

Ju rikujtoj se në Komunën e Gjilanit deri në fund të vitit 2018 kemi 5166 biznese aktive të cilët punësojnë 10463 punëtorë dhe ky është sektori privat i cili dominohet nga mikro ndërmarrjet në gjitha komunat e Kosovës. DZHE po bënë përpjekje që të përkrah bizneset dhe punë kërkuesin dhe ne kemi bashkëpunim me dyja palët. Kemi mbajte panaire duke u munduar t’i promovojmë bizneset tona vendore në mënyrë që të kenë shkathtësi në punë.

Kam analizuar situatën edhe në komuna tjera për këtë rregullore, por për fat të keq ende nuk kanë kaluar në kuvende komunale. Pas dëgjimit publik i kam dërguar shkresë komisionit për akte normative dhe ju lus që ti përfillim gjitha procedurat ligjore, të kaloj në KPF e pastaj në Kuvend. Gjitha marketet e mëdha kanë kërkuar kohë, prandaj ne duhet t’i nxisim edhe më tepër këto biznese të marrin pjesë në dëgjime publike. Ka pas iniciativa për ndryshim në komuna tjetra, por gjitha kanë mbetur në tentativë. Komuna e Mitrovicës ende nuk e ka miratuar këtë rregullore në Kuvend. Komuna e Dragashit e ka bërë publike në web faqe, por ende nuk ja kanë ndaluar punën bizneseve të dielave. Propozoj që komisionit të lejojmë pak kohë dhe të gjejnë një zgjidhje të mirë, sepse kjo në fund të fundit është detyrë e komisionit dhe detyrë e juaja e jona të gjejmë zgjidhje. Ju lus që këtë rregullore ta pezullojmë e mos ta dëmtojmë komunitetin e biznesit.

**Kryesuesja e vë në votim largimin nga rendi i ditës i Projekt Rregullore për plotësimin dhe ndryshimin e Rregullores për fillimin dhe mbarimin e orarit të punës të subjekteve afariste në territorin e komunës së Gjilanit nr.01.16-59035 të datës 27.06.2013 dhe me 14 vota për, 13 vota kundër largohet nga rendi i ditës.**

 **Kryesuesja e vë në votim rendin e ditës dhe me 16 vota “për” , 7 vota kundër, e të tjerat abstenime miratohet rendi i ditës.**

* 1. **Projekt-propozimi i buxhetit për vitin fiskal 2020 dhe vlerësimet e hershme për vitet 2021-2022**

**Zijadin Maliqi**: para anëtarëve të KK paraqiti projekt propozimin për vitin fiskal 2020. Ai tha seBuxheti i përgjithshëm i planifikuar i Komunës së Gjilanit për vitin fiskal 2020, është planifikuar sipas Qarkores Buxhetore 2020/01 dhe 2020/02 për Komuna, në kufijtë buxhetor në shumë prej **27.509.085,00 €** . Buxhet i planifikuar do të shpenzohet në këto kategori ekonomike :

* Paga 17.304.492,00 € me 62,90% nga buxheti i përgjithshëm
* Mallra dhe shërbime 3.860.000,00€ me 14,03% nga buxheti i përgjithshëm
* Shpenzime komunale 671.500,00 € me 2,44% nga buxheti i përgjithshëm
* Subvencione 608.936,00€ me 2,22% nga buxheti i përgjithshëm
* Shpenzime kapitale 5.064.157,00 € me 18,41% nga buxheti i përgjithshëm

**Më tepër (material i shkruar)**

**Burim Berisha:** është bërë një punë e mirë me buxhetin dhe keni marrë parasysh shumë projekte të rëndësishme për qytetarët e Gjilanit. Ju përgëzoj për kodin të cilin e keni planifikuar për vitin 2020 projekti numër 90893 që ka të bëjë me DKA, i cili për herë të parë përfshinë investimin në pajisje teknologjike dhe kabinete për shkollën e bujqësisë dhe mjekësisë. Kam dëshirë që në vitin 2020 të gjeni mjete për grande në biznese dhe të ndahet 150.000 € kryesisht mjete për biznese si grande, gratë në biznes dhe subvencionimin për kamatat e kredisë.

**Nevzat Isufi:** ne po flasim për vlerësimet e hershme e mbase mund të ndryshoj diçka, me vetë faktin që një pjesë e madhe e buxhetit shkon për arsim, por kur të shikohet pjesa kur hiqen pagat, del se ky buxhet nuk është i mjaftueshëm për të sjellë reforma në arsim, prandaj subvencionet bashkë me shpenzimet kapitale nuk kalojnë 500.000 €.

Subvencionet nuk janë më të mëdha as në fushën e shëndetësisë, në anën tjetër mallrat dhe shërbimet mbesin kategori me një përqindje jo të vogël, e pastaj dalin që janë harxhuar, por realisht është dashur të planifikohet më mirë që këto të kalojnë në shpenzimet kapitale.

**Ibish Ibishi:**  edhe përkundër që thuhet se në bashkëpunim me KPF, nuk e di që KPF ka qenë i njoftuar për dëgjimet publike që janë organizuar për buxhet. Do të ishte mirë që KPF të jetë pjesë e rregullt e dëgjimeve e mos të anashkalohet sepse kjo është një prej çështjeve më të ndejshme të komunës. Debatet nuk janë mbajtur në lokalitetet më të mëdha të komunës, ku banorët do t’i paraqisnin nevojat më të mëdha të tyre. Nuk e di sa janë marrë parasysh kërkesat e qytetarëve. Te shëndetësia mendoj se nëse duam të kemi punë më kualitative dhe cilësore duhet të investojmë më tepër, duke filluar prej investimeve kapitale dhe burimeve njerëzore. Kërkesë e imja ka qenë edhe më parë edhe tani që ndarja e buxhetit për shëndetësi të mendohet më shumë. Investime në aparaturë janë të nevojshme, investimet në nivelin primarë, aty ku fillon trajtimi i parë shëndetësorë të jetë më i mirë, sepse shëndeti i njeriut varet nga përgatitjet profesionale, aparaturave mjekësore. Qendrat Familjare ku funksionojnë në lokalitete më të mëdha, kërkoj që të zgjerohen me shërbime tjera shëndetësore, sepse në shumë raste mungon edhe mjeku sidomos në sezonin e pushimeve vjetore, e mendoj se mjeku duhet të zëvendësohet me mjek tjetër. Duhet ta rrisim nivelin e shërbimeve dhe në anën tjetër i ikim tollovive në QKMF. Nëse shkojmë në zgjerim të shërbimeve tjera shëndetësore mund të bëhet shërbim shëndetësor për analizat laboratorike. Të ndahet ndonjë ditë për dentist dhe pediatër në QMF.

Te planifikimi 2020, te përshkrimi i projekteve edhe më herët edhe tash në të gjitha rubrikat e përshkrimit të kolonave të aktiviteve mungon lokacioni ku do të kryhen këto aktivitete, mendoj se kjo duhet të përmirësohet. Mendoj se për këtë arsye mbahen dëgjimet publike dhe kërkesat të merren nga komunitetet dhe kërkesat me prioritet duhet të futen në planifikim buxhetor.

**Shefik Surdulli:** materialin e kam shfletuar dhe ky propozim i buxhetit për vitin fiskal 2020, sidomos te investimet kapitale është si rrjedhojë e debateve publike që janë mbajtur në komunitete. Ne po shohim shifra, mungon lista e specifikimit të projekteve dhe vendi. Ta zëmë te kategoria salla dhe terrene sportive vlera e planifikuar është 20.000 €, ndërtimi i terreneve sportive në fshatra është pak dhe mungon destinimi. Te asfaltimi i rrugëve në qytet dhe fshatra mungon lista se ku do të investohet. Ne kemi pas kërkesa në debat për këto kategori dhe si mund ta aprovojmë kur ndoshta asnjë nga kërkesat tona nuk janë përshkruar.

**Festa Shabani:** te pjesa e QKMF a është paraparë diku një QKMF e vogël që të investohet në këtë lagje të madhe, sepse ka kohë që qytetarët kryejnë shërbime në qendra tjera. Po ashtu QMF në lagjen Arbëria nuk ka kapacitet t’i mbuloj shërbimet.

**Shpresa Kurteshi:** Ibishi e ngriti shqetësimin e mos thirrjes së KPF për dëgjime publike, por ne i kemi ftuar shefat e grupeve dhe anëtarët e KPF në zyrën time me datë 19 gusht 2019, sekretaria e kuvendit e ka telefonuar secilin anëtar. Ne jemi takuar dhe prezent kanë qenë Shemsedin Ramushi, Xhevat Demiri, Abdyl Aliu Zijadin Maliqi dhe Shpresa Kurteshi, të tjerët nuk ju kanë përgjigjur ftesës. Ne kemi marrë propozimet e atyre që kanë qenë prezent dhe kemi zhvilluar aktivitetet.

**Zijadin Maliqi:** ne kemi ndarë bashke me drejtoritë tjera buxhetin dhe kemi punuar në bazë të kufijve. Një pjesë e mjeteve është ndarë për pajisjet në shkolla, kabinete.

Te grandet ne edhe këtë vit i kemi dy grande nga BE në bujqësi dhe DZHE, por ende nuk i kemi shpenzuar. Ne mund të bëjmë përmirësime në buxhet me mjetet e mbetura.

Te DKA pjesën më të madhe e marrin pagat e punëtorëve të arsimit dhe ekziston mundësia që me mjete tjera t’i mbulojmë koeficientet.

Te subvencionet ne i kemi kufijtë buxhetor, nuk mundemi t’i rrisim sepse jemi prej komunave që subvencionet i kemi më të mëdha. Është bërë zgjidhje e mirë me Teatrin e qytetit dhe nuk do kemi problem me pagat e punëtorëve.

**Gentrit Murseli:** në dëgjimin publik në lagjen Arbëria, kemi dorëzuar disa projekte të cilat në mënyrë vizuele kemi paraqitë kërkesa të lagjes tonë. A keni përzgjedhë një listë të prioritete në të ardhmen apo çfarë mënyre i përzgjedhin në mënyrë që të realizohen?

**Riza Abdyli:** ne si këshilltarë komunal po i bëjmë dy vite në këtë legjislacion dhe për mua është një draft i njëjtë që vije në seancë. Pajtohem me drejtorin që thotë se nuk mundemi të dalim jashtë vijave buxhetore. Ky buxhet është i gabuar në gjithë Kosovën, por dikush duhet ta ndryshoj këtë praktikë. Nuk pajtohem që paraja më e madhe e taksa paguesve të Gjilanit të shkoj në asfalt duke e ditur cilësinë e projekteve, është e pa pranueshme që mos të kontrollohen punët e bëra. Prioritet t’i jepet arsimit, shëndetësia pastaj bujqësia, sepse nëse nuk kemi arsim nuk mund të kemi as shëndetësi e as bujqësi të mirëfilltë. Nëse ne prioritet i kemi vetëm asfaltimet e rrugëve, vijmë deri në gjendjen që jemi. Arsimi në Komunën e Gjilanit, dita ditës po degradohet dhe nuk është mirë që komuna e Gjilanit në një shkollë të investohet kohë e mund, e probleme që të kthehet ora në dy ndërrime, kurse komuna nuk ndanë një linjë buxhetore për ndërtimin e një aneksi. Mësimdhënësit ditarin e ndërrojnë në korridor, e ne po vazhdojmë që buxhetin ta drejtojmë në investime të gabuara. Shëndetësia nuk është mirë, p.sh, një njeri punëtor e drejtoi Ministrinë e Shëndetësisë për dy vite, shihen ndryshimet për të mirë. Mjetet më të mëdha janë në infrastrukturë, secili investim është vetëm me numra, por ne nuk e dimë se ku shkojnë këto projekte. Komunës i takon që të bëj një plan dhe qytetarët ta dinë se ku do të shpenzohen këto mjete. Qytetarët e kanë humbur besimin te institucionet dhe nuk bëjnë kërkesa sepse e dinë që ato kërkesa vinë në vesh të shurdhër. Keni vërejtje për rrugë, kanalizime e gjitha projektet, sepse njerëzit nuk mund t’i shfrytëzojnë ato projekte. Në Velekincë të vjetër nuk kemi kyçje në rrjetin e kanalizimit. Të gjithë kemi përgjegjësi qytetare, pavarësisht postin që e bartim dhe duhet ta pranojmë që mundësia më e lehtë për përfitime është në asfalt. Dua të ndërrohet praktika e këtyre projekt buxheteve.

**Arta Nuhiu:** te DKRS më gëzon fakti që Teatri ka marrë status dhe tani besoj që një mbështetje më e madhe do të shkoj për rininë, ekipet sportive dhe bibliotekën.

Dua ta di për objektin e kulturës se a është planifikuar ndonjë investim i brendshëm pasi që shpesh shkoj takoj kolegë dhe e shoh që në zyrat e DKRS, kundërmon era e mykut. Në atë objekt është e nevojshme të bëhet një renovim.

**Gentrit Murseli:** para çdo seance bëjnë pyetje parlamentare, pse nuk po bëhet një investim kapital, pse nuk po asfaltohet një rrugë, në të njëjtën kohë prapë ka kritika, pse ka investime kapitale ose po bëhen asfaltimet e rrugëve.

**Riad Elezi:** po akuzoni që nuk po punohet në Zhegër, nuk po shtrohen rrugët, e tani nuk e kuptoj se a duhet të punojmë apo mos të punojmë?

**Zijadin Maliqi:** dëgjimi buxhetor në lagjen Arbëria dhe në Zabel kanë sjellë projekte dhe ato janë me fakte. Ne kemi ndarë buxhetin si të përgjithshme për projekte dhe me planin e prokurimit do t’i precizojmë projektet.

Vitet e fundit i kemi kushtuar rëndësi të madhe edhe arsimit edhe shëndetësisë. 67% këto dy kategori i marrin mjetet. Kam qenë në çdo dëgjim buxhetor dhe kam dëgjuar falënderimet e qytetarëve për punët e kryera.

**Ibish Ibishi:** jam pjesë e KPF dhe nuk kam qenë i ftuar në dëgjime publike. Ne sot kemi propozim buxhetin për vitin 2020 e si e votojmë këtë buxhet pa e ditur se ku do të investohet kurse plani i prokurimit vije pas buxhetit. Ne në LVL jemi të obliguar përpos me siguruar arsim shëndetësi dhe gjana tjera të nevojshme, jemi të obliguar të sigurojmë edhe ujin e pijshëm. Në buxhet nuk shoh ndarje të mjeteve për këtë problem.

**Zijadin Maliqi:** një draft shkruan rregullimi i ujësjellësit edhe ne si komunë kemi obligim ta rregullojmë infrastrukturën, por komuna nuk e siguron ujin. Ne mendojmë se do të bëhet një zgjidhje afatgjate për ujin e pijshëm dhe duhet mjete të mëdha e komuna nuk ka mundësi ta bëj ,por e bën Ministria.

**Milivoje Stojanoviq:** kur e shikojmë këtë propozim buxhet, dikush që nuk e dinë këtë buxhet, pak e kupton se çka do të thonë këto shifra, duke përcjellë këto shifra, ne nuk mund ta dimë se a ka pas investime ku gjendet komuniteti serb, apo a do të ketë në të ardhmen investime, këto shifra i përkasin më shumë komunitetit shumicë, kur them këtë mendoj për arsimin, shëndetësinë dhe pagesat. Ajo çka mua më intereson është investimi kapital, si është pjesëmarrja në investime kapitale për komunitetin serb? A ka planifikim të bëhen investime ? a ekzistojnë planet për vitin e ardhshëm? Në debate publike kam treguar se ku duhet të investohet në komunitetin serb, 5 milion është shuma e madhe për shpenzime kapitale dhe nga kjo gjë nuk ka asgjë konkrete për komunitetin serb. Duke pas parasysh që unë vij nga komuniteti serb dhe gjithë qytetarët serb mua më drejtohen me kërkesa, unë jam i detyruar t’i paraqes këtu, po ashtu jam në dispozicion që me komunën t’i definojmë planet për të ardhmen.

**Zijadin Maliqi:** shifrat e parapara në buxhet janë të parapara për gjithë komunën e Gjilanit pa dallim komuniteti.

Ne kemi marrë edhe kërkesat e komunitetit serb në fshatin Shillovë dhe sigurisht disa projekte do t’i kryejmë.

**Valbona Tahiri:** ne e mendojmë që investimi mos të jetë vetëm te komuniteti shqiptar, por të jetë edhe në komunitetin pakicë.

**Me 15 vota “për” e të tjerat abstenime miratohet Projekt-propozimi i buxhetit për vitin fiskal 2020 dhe vlerësimet e hershme për vitet 2021-2022**

* 1. **Rishqyrtimi i Rregullores për taksat, ngarkesat dhe gjobat komunale (sugjerim i MAPL-s)**

**Sadri Arifi:** kjo rregullore është miratuar në muajin e pestë dhe shikuar realisht sipas datave kur e kemi dërguar për shqyrtim dhe përgjigjen që e kemi marrë kanë kaluar gjitha afatet. Ne kemi pritë një përgjigje dhe shumë pak ka ndryshime, ndryshimi është në nenin 6. Kemi bërë radhitje të neneve dhe kemi dizajnuar sipas një modeli sipas një rregullore që e ka hartuar Asociacioni i komunave. Tarifat që ju i keni propozuar nuk është ndryshuar, por në nenin 6 është heqë legalizimi.

**Nevzat Isufi:** është paqartësi e madhe te kjo vërejtje përpos që u tha se neni 6 paragrafi 1.8, nuk kemi nën paragraf që do të thotë se i referohet një rregullore që ne nuk e dimë. Po ashtu paragrafi në nenin tjetër nuk i kemi, dhe besoj qe edhe Ministria të ketë bërë gabim në dispozita ligjore. Ata janë mbështetur në ligjin

06-L/062, ky ligj ka të bëjë me ratifikimin e traktatit ndërmjet Kosovës dhe Hungarisë për Ekstradim, e në realitet është dashur të mbështeten në ligjin 06L/024 Ligji për trajtimin e ndërtimeve pa leje.

Te paragrafi tjetër lirimi nga pagesa e taksës për tarifa, nuk janë disa paragrafë. Nuk e di si mund të dalim me një zgjidhje kur kemi edhe paqartësi nga Ministria.

**Burim Berisha:** ne si grup i këshilltarëve të LDK e përkrahim këtë shqyrtim dhe të keni parasysh vërejtjet e profit Nevzat.

**Sadri Arifi:** ka të drejtë Nevzati, sepse pa e pas Rregulloren e mëhershme është vështirë të identifikohen ndryshimet. Nëse shikoni nenin 3 të kësaj Rregullore keni disa gabime dhe përmirësime teknike.

Te neni 6 kontestohen disa çështje dhe thuhet nga pagesat e taksave për lëshimin e lejeve ndërtimore është heqë dhe është marrë pjesa ku Ministria jep vërejtje.

**Me 21 vota “për”, 3 abstenime miratohet Rishqyrtimi i Rregullores për taksat, ngarkesat dhe gjobat komunale (sugjerim i MAPL-s)**

* 1. **Kërkese nga Komisioni ad-hoc për çështje të banimit për ndihmë financiare për renovimin e shtëpisë së z.Vedat Shabani nga Përlepnica**

 **Selami Xhemajli:** kjo kërkesë është individuale për renovimin e shtëpisë, familje e cila është me rast të rëndë social dhe komisioni ka vizituar dhe në bazë raporteve mjekësore ne kemi shprehur gatishmëri ta rekomandojmë në KK këtë kërkesë në mënyrë që t’i renovohet shtëpia dhe të zhvillohen procedurat e prokurimit. Shtëpia për renovim arrin shifrën 10.000 €.

**Shefik Surdulli:** unë jam dakord dhe rastet e tilla duhet t’i ndihmojmë, por drejtori e tha ndihmë prej 10.000 €, por në shkrim është deri në 10.000 €. Cila shumë është e saktë?

**Selami Xhemajli:** shuma është deri në 10.000 €, por do të zhvillohen procedurat e prokurimit për renovimin e shtëpisë.

**Arta Nuhiu:** i japim mbështetje të plotë kësaj kërkese dhe uroj që këto raste të jenë sa më të rralla.

**Në mënyrë unanime miratohet Kërkese nga Komisioni ad-hoc për çështje të banimit për ndihmë financiare për renovimin e shtëpisë së z.Vedat Shabani nga Përlepnica**

* 1. **Propozim vendimi për themelimin e grupit punues për hartimin e planit vjetor të punës të Kuvendit të Komunës së Gjilanit për vitin 2020**

**Sadri Arifi:** kërkoj nga grupet politike që t’i propozojnë emrat për anëtarë të grupit punues për hartimin e planit vjetor të punës së Kuvendit për vitin 2020.

LVV propozoi: Nehat Osmani

PDK propozoi : Shefik Surdulli

AAK propozoi : Anila Tusha Kastrati

AKR propozoi: Vjollca Matoshi

KDTP propozoi: Emrah Ismaili

Nisma : \_\_\_\_\_\_\_\_\_\_\_\_\_\_\_\_\_\_\_

**Në mënyrë unanime miratohet Propozim vendimi për themelimin e grupit punues për hartimin e planit vjetor të punës të Kuvendit të Komunës së Gjilanit për vitin 2020**

* 1. **Informatë nga Drejtoria për Arsim rreth fillimit të vitit shkollor**

**Arta Nuhiu:** drejtori i DKA gjendet në pushim vjetor dhe mungesa e tij është shumë e arsyeshme, sepse përderisa ne të gjithë kemi shkuar në pushim, drejtori ka punuar vazhdimisht pa ndërpre edhe në muajt e nxehtë të kësaj vere. Prandaj keni konsideratë mungesën e tij dhe ai së shpejti do të kthehet ballë hapur.

**Riza Abdyli:** edhe ne si këshilltarë komunal do kemi durimin që drejtorin ta presim deri në seancën e ardhshme.

**Nevzat Isufi**: nuk janë rastet e rralla kur në mungesë të drejtorit ka qenë ndonjë përfaqësues i DKA. Janë duke u bërë gabime të pa imagjinueshme te konkursi i regjistrimit të nxënësve, disa shkolla po rrezikohen të mbyllen si pasojë e disa politikave të gabuara të DKA.

Në shkollën ku punoj unë janë 13 paralele dhe DKA i ka ulur në 10 paralele dhe drejtoria jonë nuk e ka aprovuar këtë gjë. Nxënësit po regjistrohen jashtë afatit të regjistrimit dhe ne kemi kërkuar përgjigje dhe është thënë se është lejuar nga Ministria. E njëjta gjë po vazhdon të bëhet edhe më tutje duke rrezikuar shkollat profesionale si shkolla e bujqësisë e po ashtu edhe shkolla teknike, sepse nuk po respektohet konkursi dhe numri i paraparë i nxënësve. Është keqpërdorë UA i cili parasheh numrin e nxënësve të regjistruar në paralele, kurse në gjimnaz dhe mjekësi është tejkaluar duke i ulë kriteret e regjistrimit. Kjo është e pa përgjegjshme dhe ne do të shikojmë anën ligjore për ankesa, sepse nuk po i respektoni ligjet.

**Gentrit Murseli:** nëse i analizojmë nxënësit të cilët kanë aplikuar në shkollën e mjekësisë dhe nuk janë pranuar, nxënësit që kanë mbetur pa regjistrim apo në pritje janë nxënës shembullorë. Ne e dimë se këta nxënës që aplikojnë në mjekësi të përgjithshme e kanë të pamundur të vijojnë mësimet në shkollën e bujqësisë apo shkollën teknike. Realiteti është ky dhe duke i parë këto probleme unë si kryesues i komitetit për Kulturë jemi të gatshëm që nga muaji tjetër të organizojmë bashkëbisedime me nxënësit e shkollave fillore t’i njoftojmë me kurrikulën e shkollës teknike. Ne duhet t’i bindim nxënësit që në mënyrë vullnetare të vijojnë mësimet në shkollën teknike.

**Nevzat Isufi:** po të respektoheshin planet e regjistrimit ne nuk do kishim pas vërejtje, por kjo mënyrë qon në debalancim të shkollave. Bujqësia ka të parapara 10 paralele por nuk ka nxënës. Shkollat profesionale duhet të jenë përparësi e çdo planifikimi në arsim. Po të bëhej harmonizimi me nevojat e tregut do të kishim nevoja tjera, ne i dimë interesimet e shkollës së mjekësisë, por duhet ta kemi parasysh gjendjen tonë dhe t’i harmonizojmë shkollat. Shkolla teknike ka pas vazhdimisht nxënës të shkëlqyer.

**Anila Tusha Kastrati:** pavarësisht nga pozicioni që jam qëndrimi im për shkollën e bujqësisë mbetet e njëjtë. Sesioni informues duhet të mbahet me prindër që ata t’i adresojnë fëmijët e tyre në shkolla profesionale. Si çdo vit edhe sivjet, numri i paraleleve ka arrite në 11 dhe nuk ka mundësi që të gjithë nxënësit të dalin shkëlqyeshëm. Drejtori ka bërë apel të ndryshohet kjo gjendje.

 **Gentrit Murseli :** këto sesione informuese i kemi menduar që t’i selektojnë prindërit që janë inxhinier ose arkitekt. Nëse i kemi disa nxënës problematik që bëjnë probleme brenda kampusit, qoftë sigurimi qoftë policia kur i pyet policia se nga cila shkollë jeni, ata përgjigjen se jemi nga shkolla e Teknikës.

**Seanca e tetë e Kuvendit i përfundoi punimet në ora 15:50 minuta.**

 **Procesmbajtësja Kryesuese e Kuvendit**

 **\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ardiana Rexhepi Shpresa Kurteshi-Emini**